ราชันชุดขาวเฮ!'อันเช' หายโควิดบินด่วนทันพบสิงห์บลู
เรอัล มาดริด ประกาศข่าวดี เมื่อ คาร์โล อันเชล็อตติ ผู้ฝึกสอนจอมแท็กติก หายป่วยโควิด-19 พร้อมเดินทางมาสมทบกับลูกทีมก่อนลงสนามเจอ เชลซี ศึกแชมเปี้ยนส์ ลีก รอบก่อนรองชนะเลิศ ที่สแตมฟอร์ด บริดจ์ คืนนี้
เมื่อวานนี้มีการรับรองว่า โค้ชชาวอิตาเลี่ยน ยังมีผลการตรวจโควิดเป็นบวก ทำให้พลาดบินพร้อมลูกทีมมาที่ลอนดอน หลังถูกตรวจพบว่าติดเชื้อไวรัสเมื่ออาทิตย์ก่อน
ดาวิเด้ อันเชล็อตติ ลูกชายของเขาทำแทนพ่อระหว่างเกมชนะ เซลต้า บีโก้ 2-1 เมื่อวันเสาร์ที่ผ่านมา และดูเหมือนว่าจะต้องรับบทหนักอีกครั้งในคืนวันนี้
อย่างไรก็ดี "ราชันชุดขาว" คอนเฟิร์มแล้วว่า "อันเช" จะบินด่วนมาเจอกับลูกทีมในเช้าวันพุธนี้ ภายหลังผลการตรวจเชื้อเป็นลบ
"เรอัล มาดริด ขอประกาศว่า คาร์โล อันเชล็อตติ โค้ชของเรามีผลตรวจโควิด-19 เป็นลบ"
"ดังนั้น เขาจะเดินทางมาลอนดอนในเช้าวันนี้เพื่อร่วมแคมป์ฝึกซ้อมของทีมชุดใหญ่" แถลงการณ์ระบุ